Ńdɔ Ǹtondôbə a ngádzó ai Yosué nâ: “Tə wakɔn wɔ̌ŋ ngə́ ámbādā dzóm, nɔŋɔ́ bod bítá bə́sə. Kódógō á sí ó bɛd kə́ lúman ai Aí. Tám yén, mavə́ wa ǹkúkúmá yā Aí á mɔ́, fǔfulu ai ayɔŋ díé, ai tísɔn dzié ai sí dzīé. 2Wayi bɔ ai Aí ai ǹkúkúmá wōé anə́ ḿból ó ngābɔ Yeríko ai ǹkúkúmá wōé; ńgúmā dzóm myǎyi nɔŋ ó nə hə byə́m bí ńsa ai biyə́m. Komə́zan nâ ó tsag tísɔn bitá bí ḿbumuná, ḿfág yǎ á mvús.” 3Ńdɔ Yosué á ngākódō á sí ai bod bítá bə́sə̄ nə́ bə́ kə lúman ai Aí. Ńdɔ Yosué á ngātɔ́b bīwólō bi bod bakúda məwóm mə́lɛ́, a lómó bɔ̄ ai alú ásə. 4Nyé ai bɔ́ nâ: “Kaŋán sɔbɔ á mvús tísɔn, təge dǎŋ kə óyǎb ábuí mǐ tɔ̄á á ngomozan mínā bə́sə. 5Mǎ ai é bod bíā bɔ̄ bī nə́, byǎyi súbū babi ai tísɔn, éyɔŋ bǒd yā Aí báyi sɔ́ tóban ai bíā anə́ éyɔ̄ŋ ósū, eyɔ̌ŋ te byǎyi túb, 6bə́ ngázu bátsídan bíā, byâ byǎkə byándələ bɔ́ óyǎb ai tísɔn, amú bâyi dzó naa: “Bátūb bíā anə́ éyɔ̄ŋ ósū.” 7Eyɔ̌ŋ tē hḿ myāyi hám âsoé nə́ mǐ nɔŋ tísɔn: Ǹtondôbə Zambá wāān a yi mínā dzɔ və́ á mɔ́. 8Ǹnyie anə́ myānɔŋ tísɔn, mǐ māná dzɔ dígī á ndóan, anə́ ḿból Ńtondôbə a ngábénde. Mǐ tóan hḿ nyie mə́béndé māvə́ mína málā.” 9Ńdɔ Yosué á ngāsoe bɔ́ bə́ kə́ sɔbɔ á zāŋ Bétɛl ai Aí, á ńyīmbī dzób yā Aí, ńdɔ Yosué á ngābómbo alú te á zāŋ bǒd yā áyɔŋ. 10Kídí ē ngāyi lénde, ńdɔ fɔ́ɔ́ fə a ngákódō á sí ai ǹdib kídí, a mǎn fə́b bod bə́sə, ńdɔ a ngákə ai mvindí yā Ísraɛ̂l á kə̄ lúman ai Aí, nyémēn á tə̄lə̄ ósū. 11É bod bítá bə́sə̄ bə́ ngábə́ ai nyé bə́ ngábɛ́d bə́ kə́ kwí bábi ai tísɔn, bə́ mān lōŋ mīńkán á Aí âkoé, m̀bígílí ó bɔ̂ bɔ́ á zāŋ ai tísɔn. 12Ńdɔ Yosué á ngānɔŋ dzǎm bɔ̌ bod bakúdā bə́tán, a sɔlí bɔ̄ á zāŋ Bétɛl ai Aí á ńyīmbī dzób yā tísɔn.